Skoolhoof met mes gesteek ná dreigementeArgieffoto ŉ Skoolhoof van Kaapstad wat tydens die eerste skoolkwartaal verskeie dreigemente ontvang het, is Woensdag voor 07:00 in die voorportaal by die skool deur twee aanvallers oorval en verskeie kere met ŉ mes gesteek. Wayne Abrahams, skoolhoof van die Bishops School of Skills in Bishop Lavis, is in sy nek, skouers en bors gesteek. Die twee aanvallers het op die vlug geslaan toe die skool se opsigter by die toneel opgedaag het. Abrahams is kort daarna na ŉ hospitaal gehaas. Debbie Schäfer, die Wes-Kaapse LUR vir onderwys, en Brian Schreuder, hoof van die departement, het in ŉ gesamentlike verklaring die voorval bevestig. Volgens die verklaring het Abrahams dreigemente ontvang nadat hy dissiplinêre stappe teen ŉ leerder gedoen het wat na bewering ŉ 15-jarige leerder op 27 Maart vanjaar in die been geskiet het. Die skietvoorval het glo met bendeaktiwiteite verband gehou. Abrahams het aan die einde van die eerste kwartaal aangemeld dat hy gedreig word dat iets met hom sal gebeur indien hy met die dissiplinêre proses voortgaan. “Hierdie wrede aanval word op die sterkste moontlik manier veroordeel. ŉ Aanval op iemand wat sy lewe daaraan wy om die jeug in hierdie provinsie op te hef en die regte ding wou doen deur dissiplinêre stappe te doen om sy leerders te beskerm, wys net hoe skeefgetrek sommige mense se waardes is,” lui die verklaring. Senior beamptes van die departement van onderwys, asook metropolisiebeamptes is na die toneel ontbied om die voorval te ondersoek. Vier ekstra veiligheidswagte is deur die Safe Schools-program by die skool ontplooi terwyl die metropolisie ook twee ekstra beamptes ontplooi het om die skool te beveilig. Die departement sal ook berading beskikbaar stel aan persone wat dit benodig.